**ב"ה**

**אל לנו לחזור להיות "חרדים":**

**רבנים והורים צריכים "לגדול" עם תלמידיהם וילדיהם**

**"Let's Not Revert to be Haredim":**

**Rabbis & Parents Must "Grow" Together with Their Children**

**1. שבת דף נה ע”א**

כתיב "זקן בחור ובתולה וטף ונשים תהרגו למשחית, ועל כל איש אשר עליו התו אל תגשו, וממקדשי תחלו, וכתיב "ויחלו באנשים הזקנים אשר לפני הבית". תני רב יוסף, אל תקרי "ממקדשי" אלא ממקודשי, אלו בני אדם שקיימו כל התורה כולה מאל"ף ועד תי"ו.

2. הראי"ה קוק, עין איה שבת ה, כז, על מסכת שבת דף נה ע”א

א. הדור החדש, שעליו יש **התקוה** שאחרי טהרת הסיגים של הדור המושחת יבא ברוח חדש ולב חדש, הנה אפשר שיהיה **כחו המעשי דל** וקטן, אבל **מנוקה וטהור** מסיגים רבים שהרִשעה הארוכה השפיעה על הנפשות, והדרכתו צריכה תהיה להיות **לפי ערכו**, ברוח קדוש **וטהור** של **התחלה** טהורה, נשאבת ממקור התורה ויראת ד', שהיא תוכל **לחבר את הדור עם מנהיגיו** באופן הראוי לעילוי ולגידול לדורות יבאו.

ב. ע"כ, הזקנים שצביונם כבר **נגמר** כולו, הם קנו להם דרכיהם שבקדושה **בשלימות גמורה וכלולה**, הם אינם [יכולים] בשום פנים לשנות את מדותיהם והדרכתם **כפי אותו הצורך** של **הדור המחודש**, שהוא מתחיל לפרח בסגנון חדש, וצריך הדרכה לפי ערכו. והרפיון הנגבל דוקא בגדולים שהשלימו את ערכם, א"א לו להתחדש לטובה נמוכה הנדרשת. מה שא"כ אם לא היו כ"כ גמורים במעלתם, והיו צריכים השלמה ושכלול, אז היה **השכלול** שלהם נגמר לפי אותם הצרכים של הדור החדש, הצריך הדרכה ועצה דוקא מקוּדשי, המקודשים לשם ד', במעלתם הכלולה. אבל לפי הערך הגדול והמעורב ג"כ בחסרון לפי גדלו, בהם התחילה מדת הדין לפגע כדי להשיג מטרתה, להעביר את הצורה הטיפוסית המלאה, שאינה יכולה ל[ה]סתגל בשום אופן לאופן מוקטן, אפילו כשתכליתו הרחוקה היא משובחת, דוקא בנ"א שקיימו את כל התורה כולה מאלף ועד תיו.

3. אגרות הראיה א, סי' קסד, עמ' ריד

לעבד את היסוד האמתי הזה, להראותו ביד רמה וקומה זקופה, בגדולה והוד, זאת היא עבודתנו, עבודת חכמי אמת, יראי ד' ביראה פנימית, **שאינה נגועה בסיגים** של יראה פסולה, חיצונית ומשפלת רוח ונשמה, אותם היודעים לתן גודל לאלהינו באמת ובישר לבב. וע"ז צריכים אנו להחל ביסוד של ספרות, **חדש-ישן**, שלא יפנה אל הישן עורף כ"א יזדיין עם החדש לדעת את כל עומק הטוב של הישן, ואיך **החדש הולך עמו ומשלימו תמיד**, ותלמידים ותיקים יגדילו תורה ויאדירוה **להחיות רוח ישראל**, ולתן כבוד והוד, לאדמת הנבואה, אשר שמיה והרריה ירעפו עדי-עד **טל-חיים** דוקא לעם המרגיש את קשר נשמתו בתוכה, ולא לעם אחר, ולנטמעים עמהם, שאינם מבחינים בין אדמת חול לעפרות קודש. **השכל** הישראלי יתרומם, **והרגש** **החי** שלו יתעורר לעומתו בכל מלא עז **וחיים**. **הגבורה** המעשית ליסד ולנטע, לבנות ולשכלל את הכל בחיי גוי איתן על אדמתו כמקדם, תתעורר בזרע ד', אשד תכירו ותדע לשוב אליו באהבה והכרה מלאה תנובה וחיים. שירים חיים נבראו, מלאי עז אלהים, ושדות של קולטורה חדשה ומאירה יפרו ויעלו, יעטפו בר ויתרעעו אף ישירו. **הישן יתחדש, והחדש יתקדש**, ויחדו יהיו לאבוקות אודים על ציון, ובמשיכת חן תחל אז ציון למשוך אל תוכה את בחירי בניה בוניה, ומשכללי **הבנין, הנטע והמזרע, התעשיה והמסחרים**, יהיו במשך הזמן גם הם זלופים מטל חיי נצח, מים טהורים יזורקו עליהם, ויכירו את חסנם ואשרם בהיותם **בונים חומות וחיל** לישראל בארץ חמדת עולמים.

רוח **הדת הנלחץ והמרוצץ**, אשר הושגר **באירופא הנוצרית ובאזיה המושלמנית**, אשר לא הטיבה הרבה מהראשונה, ולא יכלה להיטיב, **לא הי' יכול לדור בכפיפה אחת עם התחיה החברותית**, המלאה אונים וחפץ חיים מזהירים, שכדי לשכללם יפה צריך דוקא אור אלהים אמת **בתוך הנשמה הקיבוצית**, וזה לא נמצא כ"א בישראל כמו בראש ימות ההיסתוריה גם עכשו. **הפילוג של הדת והחברה נאה ויאה להם, מה שהוא מזיק לנו.**

4. אגרות הראיה א, סי' קמו, עמ' קפה

 אבל, לא זה הוא העיקר. מניעות פנימיוֹת החלו להגלות, שיסוד הכל הוא מה שאין רוח הישוב החדש יכול לשאת את מהלך הרוח, את **הסגנון ואת התכונות של חניכי הישוב הישן**. וזה הוא דבר המקיף לא רק את קלי-העולם, המואסים בתורה ובמצות, כ"א **גם חלק גדול מההגונים, בני תורה** ויראת שמים. התנועה **החיה של הישוב החדש**, **חדות החיים ואומץ הלב, הרחבת הדעת, וגאות הלאם** השורר בקרב הישוב החדש, לא יכולה לשאת את **הגו הכפוף**, את **הפנים הצמוקות והעצובות** המפיקות פחד ומורך לב, את העינים התועות המראות יאוש **ושנאת החיים**, **ההלבשה הזרה** המזרחית, כשהיא מצטרפת עוד עם איזה דכדוך של עניות היא **מטֶלת אימה של בוז**, על האיש המורגל בחיים אירופאיים, אם מעט ואם הרבה. כל אלה **לא יוכלו להיות מתקבלים** בלא זעף בקרב הישוב החדש, וכאשר הטפוס היותר מצוי בין חניכי הישיבות של הישוב הישן הוא זה הצביון, ע"כ **עצום הוא הניגוד במושבות נגד קבלת רבנים**. וכאשר בינותי בדבר ראיתי, שאפילו אם נתגבר על כל הניגודים, ונכניס רבנים בחזקת היד, לא יביאו כלל את התועלת הרצויה, כל זמן שהניגוד הפנימי, שיסודו הוא עמוק ברוח האדם, אי אפשר לו שיסור ממקומו.

5. הראי"ה קוק, עקבי הצאן, "הדור", עמ' קיא

 א. באותם הימים בכללו עוד לא היה כללות הדור מוכשר לדמות שהוא ראוי לשאיפות גדולות, וכל תחלואיו המוסריים היו יכולים להתכנס רק באיזו שפלות של תאוות מאיזה סוג שהיא. - ועכשיו **הכלל נתרומם** על **חשבונם של האישים הפרטיים**, - שזהו בכלל **מהלך התולדה האנושית**. ברובי תקופות ההסטוריה אנחנו מוצאים **חכמים נעלים** גדולי רוח בדורות הראשונים**\***, שאנו משתאים על גדלם ועז רוחם, אבל **הכלל הוא היה נתון בשפל המצב**, בין בדעת בין במוסר, אמת כי נעלה מכל המון היה המון עמנו מצד הקדושה האלהית החופפת עליו, ויהי לנס.

ב. בדורות האחרונים התחילו **הענקים להתמעט והכלל הולך ומתעלה**. בעמנו נתמעטו הבורים, ולעומתם נתמעטו, והוקטנו הגאונים והצדיקים. בתקופה הנמהרה של עכשיו הדבר בולט למאד.

ג. וזאת העליה של הכלל ההמוני הסבה ג"כ ירידה, שהדור שהוא מוצא את כל מה שהוא שומע ורואה מהורים ומורים **קטן מערכו**, אז מוסרם אינו לוקח את לבבו ואינו משביר את צמאונו. גם אינו מטיל עליו **שום אימה ופחד**... הצרות והתלאות הנוראות עשוהו לנוקשה ועז, עד שכל בלהות ופחדים לא יזעזעוהו.

ד. הוא **מוכשר רק להתרומם**, ללכת באורח חיים ההולכת למעלה למשכיל, אבל **לא יוכל גם אם ירצה להיות כפוף ושחוח**, נושא עול ונטל, אשר לא יוכל למצא בתוכו רושם של אור חיים, לדעה ורגש ; הוא **לא יוכל לשוב מיראה**, אבל **מאד מוכשר הוא לשוב מאהבה** שיראת הרוממות תתחבר עמה... בכח יש לו רב, דור כזה **היוצא להורג**, בעז נפש בשביל מטרות שהן נשגבות לפי דעו, וחלק רשום ממנו רק מצד רגש הישר, הצדק והמדע שבקרבו, לא יוכל להיות שפל, אפילו אם המטרות הן לגמרי מוטעות, אבל **רוחו הוא נשגב**, גדול ואדיר. אמנם אם לא נצא להאיר את האופל, להסביר את ההבדל שבין דת לדת...

**5. שבת קיט ע"ב**- אם ראשונים בני מלאכים אנחנו בני אנשים. ואם ראשונים בני אנשים אנו כחמורים.